**Arild Bjørndal** (født 1956) er en norsk samfunnsmedisiner. Han var ansatt som direktør i Regionsenter for barn og unges psykiske helse i Helseregion øst og sør (RBUP) fra 2010 til 2021 og hadde stillingen som professor II ved Universitetet i Oslo 1996–2020. Bjørndal har særlig arbeidet med barn og unges psykiske helse som folkehelseutfordring og har utgitt flere bøker innen sitt fagområde. 

Han tok en doktorgrad i 1991. Avhandling handlet om psykofarmakaforbruk i Norge.

På 1990-tallet var Bjørndal leder for helsetjenesteforskningen på Folkehelseinstituttet og senere for Avdeling for samfunnsmedisin på samme sted. Fra 2002 til 2004 var han leder for Divisjon for kunnskapshåndtering i Sosial- og helsedirektoratet, og fra 2004–2010 fagdirektør i Nasjonalt kunnskapssenter for helsetjenesten (som nå er en del av Folkehelseinstituttet). I 2010 ble han tilsatt som direktør i RBUP Øst og Sør. I 2015–2016 var han "visiting scholar" ved Harvard University, der han arbeidet med policyutvikling på psykisk helse- og rusfeltet. 

Arild Bjørndal har også hatt flere verv og er styreleder i Forandringsfabrikken, en stiftelse som kartlegger barns erfaringer med de tjenestene samfunnet tilbyr dem. Han har også hatt styreverv i organisasjoner som Barndom for livet og Atelier Blekksprut. Internasjonalt var han med fra starten av i Cochranesamarbeidet – og i The Campbell Collaboration, der han også var styreleder i perioden 2007–2014. Det kan også nevnes at han var en av initiativtakerne til Nasjonalt kunnskapssenter for helsetjenesten og til det elektroniske Helsebiblioteket. 

Arild Bjørndal har skrevet flere lærebøker innen medisin og samfunnsfag.

Utmerkelser
-----------

Bjørndal ble i 2018 tildelt The Leonard E. Gibbs Award (sammen med Michael de Vibe) for en systematisk oversikt om mindfulnessbaserte intervensjoner for bedre helse. Han fikk i 1983 H.M. Kongens gullmedalje ved Universitetet i Oslo for forskning han gjorde mens han var student.

Referanser
----------

1. ↑   Aftenposten, utgitt 6. desember 1984, besøkt 25. juni 2021[Hentet fra Wikidata]
2. ↑  Sør, RVTS. «Med blikk for InnsideLivet - RVTS Sør». *rvtssor.no* **(norsk)**. Besøkt 6. november 2023.
3. ↑  «Arild Bjørndal | Tidsskrift for Den norske legeforening». *tidsskriftet.no*. Besøkt 6. november 2023.
4. ↑  samfunnsmedisin, Arild Bjørndal, direktør og professor i (10. oktober 2016). «Vi må få norgesmesterskap i oppvekstvilkår». *Dagbladet.no* **(norsk)**. Besøkt 27. juli 2020.
5. ↑  «Vedlegg 2: Avlagte doktorgrader siden 1968, Avdeling for allmennmedisin1 , Universitetet i Oslo» (PDF). www.med.uio.no. Besøkt 6. november 2023.
6. ↑  «Blir direktør i RBUP». *Dagens Medicin* **(norsk)**. 2010. Besøkt 25. juni 2021.
7. ↑  «STYRET». *Forandringsfabrikken*. Besøkt 6. november 2023.
8. ↑  «Hjem - Gleding». 21. juni 2023. Besøkt 5. november 2023.
9. ↑  «Kunstkurs | Oslo, Norge | Åpent verksted». *apent-verksted* **(norsk)**. Besøkt 5. november 2023.
10. ↑  «Cristin». *wo.cristin.no*. Besøkt 20. januar 2018.
11. ↑  Admin2. «The Leonard E. Gibbs Award». *Campbell Collaboration* **(engelsk)**. Besøkt 27. juli 2020.

|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** ISNI **·** CRIStin
 |